ຕ້ອນຮັບຄະນະບໍລິຫານງານສູນກາງຊາວໜຸ່ມກອມມູນິດ ສສ ຫວຽດນາມ.
ຕອນເຊົ້າຂອງວັນທີ 16 ກໍລະກົດ 2022 ຜ່ານມານີ້ ຢູ່ທີ່ອານຸສາວະລີປະທານສຸພານຸວົງ ບ້ານນາວຽງຄໍາ ນະຄອນຫລວງພະບາງ ແຂວງຫຼວງພະບາງ, ຄະນະບໍລິຫານງານຊາວໜຸ່ມແຂວງ, ໄດ້ຈັດພິທິຕ້ອນຮັບສະຫາຍ ຫງວຽນ ແອັງ ຕວັນ, ເລຂາທີ 1 ສູນກາງຊາວໜຸ່ມກອມມູນິດ ສສ ຫວຽດນາມ ພ້ອມດ້ວຍຄະນະ 9 ສະຫາຍ, ຍິງ 2 ສະຫາຍ.
ການຕ້ອນຮັບໃນຄັ້ງນີ້ ເຕັມໄປດ້ວຍໄມຕີຈິດມິດຕະພາບ 2 ວັນປະຫວັດສາດຫວຽດນາມ-ລາວ, ລາວ-ຫວຽດນາມ ຄື: ວັນສ້າງຕັ້ງສາຍພົວພັນການທູດ ຄົບຮອບ 60 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມືຫວຽດນາມ-ລາວ, ລາວ-ຫວຽດນາມ ຄົບຮອບ 45 ປີ, ຕາງໜ້າການແຂວງນຳພາໂດຍ ສະຫາຍ ນາງ ວຽນວິໄລ ດີລະພັນ ສະມາຊີກສະພາແຫ່ງຊາດ ປະຈໍາເຂດເລືອກຕັ້ງທີ 6, ຄະນະປະຈຳພັກແຂວງ, ຫົວໜ້າໂຄສະນາອົບຮົມແຂວງ, ມີສະຫາຍ ໄຊນະຄອນ ສຸດທິດາ ເລຂາຄະນະບໍລິຫານງານຊາວໜຸ່ມແຂວງ, ມີຮອງເລຂາຊາວໜຸ່ມແຂວງ, ເລຂາ-ຮອງເລຂາຊາວໜຸ່ມພະແນກການ ພ້ອມດ້ວຍສະມາຊີກຊາວໜຸ່ມ-ເຍົາວະຊົນ ເຂົ້າຮ່ວມຕ້ອນຮັບ. ພ້ອມທັງ ຮ່ວມກັນວາງກະຕ່າດອກໄມ້ຢູ່ທີ່ອານຸສາວະລີ ປະທານສຸພານຸວົງ ເພື່ອລະນຶກເຖິງວັນຄ້າຍວັນເກິດຂອງ ປະທານ ສຸພານຸວົງ ຄົບຮອບ 113 ປີ ຢ່າງເປັນຂະບວນຟົດຟຶ້ນ.
ການມາເຄື່ອນໄຫວເຮັດວຽກຂອງ ສະຫາຍ ຫງວຽນ ແອັງ ຕວັນ, ເລຂາທີ 1 ສູນກາງຊາວໜຸ່ມກອມມູນິດ ສສ ຫວຽດນາມ ພ້ອມດ້ວຍຄະນະ ຢູ່ ຫລວງພະບາງໃນຄັ້ງນີ້ ແມ່ນໃຊ້ເວລາ 2 ວັນ, ວັນທີ 16-17 ກໍລະກົດ 2022 ໃນໂອກາດດຽດກັນນີ້ ສະຫາຍ ຫງວຽນ ແອັງ ຕວັນ, ເລຂາທີ 1 ສູນກາງຊາວໜຸ່ມກອມມູນິດ ສສ ຫວຽດນາມ ພ້ອມດ້ວຍຄະນະ ໄດ້ເຂົ້າພົບ ສະຫາຍ ສຸກັນ ບຸນຍົງ ຮອງເລຂາພັກແຂວງ ປະທານແນວລາວສ້າງຊາດແຂວງ, ຜູ້ຊີ້ນໍາອົງການຈັດມະຫາຊົນຂັ້ນແຂວງ, ສະຫາຍ ສຸກັນ ບຸນຍົງ ໄດ້ຕີລາຄາສູງຕໍ່ການມາເຄື່ອນໄຫວເຮັດ ແລະ ຢ້ຽມຍາມແຂວງຫຼວງພະບາງໃນຄັ້ງນີ້ ດ້ວຍຄວາມຮັບຜິດຊອບສູງ, ໃນນັ້ນ 2 ຝ່າຍໄດ້ລາຍງານສະພາບລວມໂດຍຫຍໍ້ຂອງ 2 ປະເທດ ກໍ່ຄື ແຂວງຫຼວງພະບາງ ກັບ ຄະນະບໍລິຫານງານຊາວໜຸ່ມສູນກາງພັກກອມມູນິດຫວຽດນາມ ດ້ວຍບັນຍາກາດຮັກແພງຖານອ້າຍນ້ອງ, ນອກນັ້ນ ສະຫາຍ ສຸກັນ ບຸນຍົງ ຍັງໄດ້ແນະນໍາສະຖານທີ່ທ່ຽວສໍາຄັນຂອງຫລວງພະບາງ ເພື່ອເປັນການໂຄສະນາດຶງດູດເອົານັກທ່ອງທ່ຽວປະເທດຫວຽດນາມ ໃຫ້ມາທ່ອງທ່ຽວຢູ່ຫລວງພະບາງໃຫ້ນັບມື້ຫລາຍຂຶ້ນ.
ມີ 6 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌